**פינת חדשות טובות - תאונות בדרכים (שעה)**

מטרות-
1. החניך יכיר את הסיכונים בתאונות דרכים
2. החניך ילמד בדרך חוויתית על בטיחות בדרכים
3. החניך ייצור מסר לבטיחות בדרכים

מהלך-

1. סבב מה נשמע (10 דקות)

כל חניך ישתף מה שלומו ואיך היה היום שלו.

1. טריוויה (10 דקות)

שאלה 1 – כמה הרוגים מתאונות דרכים יש בשנה בכל העולם?

א) 500,000

ב) 1 מיליון

ג) 250,000

ד) 1.2 מיליון

שאלה 2 – כמה פצועים מתאונות דרכים יש בשנה בכל העולם?

א) 5 מיליון

ב) 2 מיליון

ג) 25 מיליון

ד) 500 אלף

שאלה 3 – כמה הרוגים בתאונות דרכים היו בישראל בשנה שמספר ההרוגים בה היה הגבוה ביותר במדינה?

א) 200

ב) 1500

ג) 700

ד) 300

שאלה 4 – כמה אנשים נהרגו בתאונות דרכים בישראל מאז קום המדינה?

א) יותר מ-30 אלף

ב) יותר מ-50 אלף

ג) יותר מ-10 אלף

ד) יותר מ-20 אלף

שאלה 5 – כמה הרוגים בתאונות דרכים היו בישראל בשנה שמספר ההרוגים בה היה הנמוך ביותר במדינה?

א) 550

ב) 145

ג) 300

ד) 450

שאלה 6 – מי נפגע הכי הרבה בתאונות דרכים?

א) נהגי כלי רכב פרטיים

ב) הולכי רגל

ג) נוסעים

ד) נהגי משאיות

שאלה 7 – מהו הגורם המרכזי לתאונות דרכים?

א) תקלות ברכב

ב) בעיות בכביש

ג) אי-ציות לחוקים

שאלה 8 – מה העלות העולמית השנתית של תאונות הדרכים?

א) 800 מיליון דולר

ב) 900 מיליארד דולר

ג) 500 מיליארד דולר

נשאל את החניכים:

* האם הכרתם את הנתונים או את חלקם עוד קודם?
* האם הופתעתם מהנתונים?
* האם מישהו ראה תאונת דרכים מתרחשת או נכח בתאונה?

ננסה לעורר את החניכים להבין עד כמה מזעזעים נתונים אלו, עד כמה הם מעידים שזהו נושא חיוני שיש לעסוק בו כי זו אולי הסכנה הגדולה ביותר שאנו נתונים בה בימינו.

1. לי זה לא יקרה (30 דקות)

נבקש שני מתנדבים וניתן לכל אחד סיטואציה. כל זוג יאלתר הצגה לפי הסיטואציה שיקבל (בסיטואציה ב שלושה מתנדבים). אחד מהחניכים יקבל משפט שהוא יצטרך להכניס להצגה בלי שישימו לב, ועל שאר החניכים מוטלת המשימה לגלות את המשפט, שיכול לרמוז על סוף הסיפור.

לאחר כל סיטואציה נחזור למעגל ונשאל את החניכים:

* מי צודק?
* האם באמת צריך לדאוג כל כך ולבדוק את הדברים לפני שעושים אותם?

סיטואציה א: שיחה בין קבלן שבונה אולם חתונות לבין מהנדס. המהנדס מסביר לקבלן שחייבים לחזק את הרצפה, שאם לא יחזקו אותה, כשיהיו באולם 500 איש הרצפה תקרוס. הקבלן אומר שלא צריך, ומה שעשו עד עכשיו הוא בסדר. המשפט שצריך להכניס: "אחי, אל תדאג. יהיה בסדר."

סוף הסיפור – הרצפה אכן נפלה והיו הרבה הרוגים ופצועים.

סיטואציה ב: שני חניכים בכיתה יא', מדברים עם המדריכה והיא מספרת להם שהמתנדב שהיה צריך להביא את ההמבורגרים למסיבת קיץ בבית נוער לא הגיע, ואין מי שיביא את ההמבורגרים. אחד החניכים, שלא מזמן התחיל ללמוד נהיגה, אומר בסוד לחברו שהוא יביא את המכונית של הוריו ויביא את ההמבורגרים, והחבר מנסה לשכנע אותו שלא לעשות זאת משום שאין לו רישיון. המשפט שצריך להכניס: "אחי, לי זה לא יקרה, אני יודע לנהוג."

סוף הסיפור – החניך עשה תאונה ברכבו.

סיטואציה ג: שיחה בין שני חברים שרוצים לרכוב על אופניים, אחד בקסדה ובמגינים וחברו בלי כלום, והאחד מנסה לשכנע את חברו ללבוש מגינים. המשפט שצריך להכניס: "אני לא ילד, אני לא צריך מגינים כשאני רוכב על האופניים."

סוף הסיפור – שניהם מתהפכים, ובעוד האחד יוצא רק חבול מעט, החבר השני נפצע קשה.

סיטואציה ד: שיחה בין שני ילדים שלשניהם יש אחים גדולים שמתעסקים בטלפון תוך כדי הנהיגה. אחד אומר שצריך להעיר לאח ולהגיד להורים, והאחר מתבייש ולא רוצה לסבך את אח שלו. המשפט שצריך להכניס: "הוא אחי הגדול, זה לא התפקיד שלי לחנך אותו…"

סוף הסיפור – האח שהעירו לו הפסיק להתעסק בטלפון, והאחר לא הפסיק והמשטרה שללה לו את הרישיון.

נסביר לחניכים שלא מעט מהנפגעים בדרכים נפגעים בגלל המשפטים האלה (יהיה בסדר, לי זה לא יקרה), ונוצרה פה תרבות שלמה של חוסר זהירות בדרכים. חלק נרחב מהציבור לא מציית כל כך לכללים, בנוסף, יש גם תחושה שההקשבה לכללים היא ‘חנונית’, ולכן אף אחד כמעט אינו מעיר למי שעובר על הכללים.

1. מה המסר שלנו לבטיחות בדרכים? (10 דקות)

לאחר שלמדנו על בטיחות בדרכים והבנו את החשיבות שלה, איך אנחנו יכולים לתרום? מה יכולה להיות ההשפעה שלנו?

* כיצד אפשר לעזור לילדים להגיע בבטחה לבית הספר בכל בוקר?
* כיצד אפשר לגרום ליותר נהגים לתת קדימות להולכי רגל במעברי חצייה?
* כיצד אפשר לגרום ליותר אנשים לרכוב בקסדה על הראש בלי להתבייש?
* כיצד אפשר להשפיע על נהגים שלא ישתמשו בטלפון נייד בזמן נהיגה?
* איפה אני צריך להשתפר בשמירה על החיים שלי ושל הסביבה בדרכים?

רצוי לכתוב את הרעיונות שעולים, אולי ישמשו את החניכים בפרויקט בהמשך השנה.